迎仙引
作者：趙汝鐩
朝代：宋

paragraphs: 羽人窟宅壓滄溟，崑崙閬風天墉城。
紫蘭絳節跨彩鳳，殷勤傳命邀同盟。
七月七日凉秋霽，千官鏘珮森幢衛。
王母雲車九色龍，上元霜袍三角髻。
劉徹屏息迎兩仙，兜香塗門高馥天。
星裳黼衮自酬酢，方朔窺窗不敢前。
金漿玉醴濯凡腹，紅顆絢飣蟠桃熟。
宴酣樂奏瑶池音，琅璈子登笛雙成。
乞憐請藥承華殿，教戒丁寧先自反。
三尸欲脫毋淫亂，五性盡捨更勤儉。
各出數語鍼膏肓，此是長生度世方。
徹心未悟益猖狂，萬八千里周遐荒。
少翁欒大誅相繼，海上何日無方士。
五柞宮中夢斷時，銅盤玉露胡爲不起死。